એક અંગ્રેજી ફિલ્મને અનાયાસે જોવાનું બન્યું. ફિલ્મ 2013માં બની હતી. આમ તો ઘણી જૂની કહેવાય પણ આ ફિલ્મ ભારતમાં રિલિઝ થઈ જ નહોતી. ફિલ્મનું નામ છે લોક. ફિલ્મમાં નાયક ઈવાનની અટક લોક છે. આખીય ફિલ્મમાં આ એક જ પાત્ર દેખાય છે ઈવાન. પુરુષના જીવનમાં ક્યારેક એવા પણ પ્રસંગ આવી શકે કે તેણે કઈ બાબતને મહત્ત્વ આપવું તે મુશ્કેલ નિર્ણય બની શકે. અહીં જીવનમરણનો પ્રશ્ન નથી. અને તે છતાં આ ફિલ્મ થ્રીલર ડ્રામા બની રહે છે. આમ જોઈએ તો આખીય ફિલ્મમાં ત્રણ જ પાત્રો દેખાય છે. બીએમડબલ્યુ કાર, કારચાલક અને હાઈવે. બીજા પાત્રો ફક્ત અવાજ રૂપે આવે છે. તે છતાં આખીય ફિલ્મ તમને ઝકડી રાખવા સમર્થ છે. ફિલ્મનો મુખ્ય નાયક ઈવાન લોક કન્સ્ટ્રકશન એન્જિનયર છે. ક્રોક્રિંટ પૂરવાની તેની માસ્ટરી છે. નવ વરસથી તે આ કામ કરી રહ્યો છે. ફિલ્મની વાર્તા ઈંગ્લેંડના બર્મિંગહામથી ક્રોયડોન વચ્ચેના પ્રવાસની છે. બર્મિંગહામમાં રહેતો અને કામ કરતો ઈવાન રાતના આઠ વાગ્યે પોતાની સાઈટ પરથી ગાડી લઈને નીકળે છે. ઘરે જવાને બદલે તે હાઈવે તરફ હંકારે છે અને પહેલો ફોન ઘરે કરે છે એ કહેવા માટે કે તે રાત્રે ઘરે નહીં આવે. ક્રોક્રિંટનું કામ કરતાં તેને સમજાયું હોય છે કે પાયો મજબૂત હોય તો જ ઈમારત ટકી શકે છે.